Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom

Sp. zn. : Pv 33/12/3304	Nové Mesto nad Váhom, 23.2.2012
EEČ : 2-24-17-2012

U Z N E S E N I E

Trestná vec:	obvinená XXXXX  
Prečin:	krivá výpoveď a krivá prísaha podľa § 346 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 01.08.2011 v čase od 09.30 hod. do 11.00 hod. na Odbore kriminálnej polície, Okresného riaditeľstva Policajného zboru v Novom Meste nad Váhom (ďalej OKP OR PZ v Novom Meste nad Váhom) pred vyšetrovateľom PZ po riadnom poučení svedka v trestnom konaní nepravdivo vypovedala ako svedok v trestnej veci, ČVS:ORP-191/OVK-NM-2011, obvinených XXXXX, nar. XXXXX a XXXXX, nar. XXXXX, stíhaných za zločin lúpeže spolupáchateľstvom podľa § 20 k § 188 ods. 1, ods. 2 s poukazom na § 138 písm. a) Trestného zákona, nakoľko uviedla nepravdu o okolnosti, ktorá mohla mať podstatný význam pre rozhodnutie, a to nepravdu o páchateľovi a spôsobe vykonania zločinu lúpeže zo dňa 15.04.2011, keďže uviedla, že uvedeného skutku sa dopustili XXXXX spolu s XXXXX takým spôsobom, že sa rozbehli za niekým a stiahli ho za roh za Admirál, odkiaľ bolo počuť krik a potom vyšli spolu spoza rohu a mali v ruke nejakú igelitku, pričom v priebehu vyšetrovania bolo jednoznačne preukázané, že uvedeného skutku sa dopustil XXXXX spolu s XXXXX, o ktorej skutočnosti obvinená vedela, čo potvrdila aj pred vyšetrovateľkou PZ OKP OR PZ v Novom Meste nad Váhom ústne do zápisnice o výsluchu osoby podľa § 196 ods. 2 Trestného poriadku dňa 12.01.2012.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
30 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
           Uznesením vyšetrovateľa PZ Okresného riaditeľstva PZ v Novom Meste nad Váhom, Odborom kriminálnej polície, Oddelením všeobecnej kriminality, sp. zn. ČVS:ORP-622/OVK-NM-2011 zo dňa 12.01.2012 bolo v zmysle § 206 ods. 1 Trestného poriadku obvinenej vznesené obvinenie pre prečin krivej výpovede a krivej prísahy podľa § 346 ods. 1 Trestného zákona na tom skutkovom základe, ako je uvedený vo výrokovej časti tohto uznesenia. 

          Dňa 22.02.2012 mi vyšetrovateľ PZ predložil vyšetrovací spis s návrhom na podanie obžaloby v zmysle § 209 ods. 1 Trestného poriadku. 

          Preskúmaním vyšetrovacieho spisu som dospel k záveru, že v predmetnej veci je možné zvoliť postup podľa § 216 a nasl. Trestného poriadku.

          Podľa § 216 ods. 1 Trestného poriadku môže prokurátor v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov so súhlasom obvineného po vznesení obvinenia podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší  život a na okolnosti prípadu  možno  takéto  rozhodnutie  považovať za dostačujúce. 

	Z dôkazov vykonaných v prípravnom konaní je zrejmé, že obvinený sa dopustil prečinu krivej výpovede a krivej prísahy podľa § 346 ods. 1 Trestného zákona s hornou hranicou trestnej sadzby neprevyšujúcou 5 rokov, ktorým nebola spôsobená smrť osoby, pričom sa nejedná o trestné stíhanie pre korupciu, ani proti verejnému činiteľovi alebo zahraničnému verejnému činiteľovi. 

          Z predloženého spisu je zrejmé, že obvinená vyhlásila, že sa dopustil trestného činu, za ktorý je stíhaná, a že súhlasí s podmienečným zastavením trestného stíhania, ktoré je proti nej vedené, pričom týmto trestným činom škodu nespôsobila. 

         Zo spisového materiálu ďalej vyplýva, že obvinená nebola doposiaľ trestne postihnutá, ani postihnutá za priestupky. 

         Vzhľadom na uvedené skutočnosti možno konštatovať, že sú splnené zákonné podmienky pre podmienečné zastavenie trestného stíhania .

          S prihliadnutím na osobu obvinenej, najmä na jej doterajší život, a povahu trestného činu, ktorý obvinená spáchala, jej bola určená skúšobná doba v trvaní 30 mesiacov, ktorá začína plynúť právoplatnosťou tohto uznesenia.

          Z týchto skutkových a právnych dôvodov som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matej Izakovič
prokurátor